Popis
V dôsledku rozsiahlych zdravotných a ekonomických následkov koronavírusovej (COVID-19) krízy bol začiatkom roka 2020 vedeckým tímom zloženým z odborníkov v oblasti medicíny, prírodných a technických vied vyvinutý alternatívny pľúcny ventilátor Q-vent. Zariadenie je primárne určené pre preklenovaciu terapiu pľúcnej verzie ochorenia COVID-19 v miestach, kde nie je dostupná klasická pľúcna ventilácia, pri transporte. Sekundárne určenie zariadenia je nad rámec koronavírusovej krízy, pre dychovú podporu pacientov počas jednoduchších zákrokov ako sú apendoktómie a cisárske rezy ale aj pri zraneniach spôsobených nehodami. Cieľom projektu je významne zmierniť následky vzniknutej humanitárnej krízy, naučiť domácich pracovníkov v Keni vyrobiť si toto zariadenie z dostupných zdrojov a zaškoliť personál pre jeho ovládanie. Vďaka svojej lacnej, komplexnej, modulárnej, a od tlaku nezávislej konštrukcie je možné vyrobiť zariadenie nielen v Kenských podmienkach ale aj v podmienkach iných rozvojových krajín, pričom osobitný dôraz bol kladený na návrh súčastí a podporných modulov zariadenia tak, aby bolo možné zabezpečiť kompletný servis a výrobu náhradných súčiastok svojpomocne, použitím cenovo dostupných "centových" 3D tlačiarní a materiálov. Po zavedení a zaškolení výroby zariadenia domácimi odborníkmi bude zaškolený tím domácich zdravotníkov následne humanitárne nasadených v cieľových lokalitách spolu so zariadeniami Q-vent. Na základe uvedených skutočností je zariadenie Q-vent dobrým a vhodným kandidátom pre nasadenie v oblasti Kene. Po zaškolení domácich pracovníkov vyrobiť a oživiť zariadenie sa môže dokonca jednať o projekt presahujúci nasadenie v Keni. V rámci projektu sa bude dbať na zostavenie tímu školených pracovníkov v Keni s ohľadom na rodovú rovnosť. Vysoká úmrtnosť na rozličné ochorenia v oblasti je vo veľkej miere spojená s nedostupnosťou štandardnej podpornej dychovej liečby vyžadujúcej vysokotlakové rozvody kyslíka kyslíka pre konvenčné prístroje. Zariadenie Q-vent je schopné regulovať objem dychu, frekvenciu dychov v žiadanom rozsahu a takisto je schopné regulovať pomer inspirácie k exspirácii. Reakcia na prebúdzanie pacienta je zabezpečená senzorom spúšťajúcim alarm. Reakcia na prípadný zvýšený odpor pľúc pre predídenie bronchospazmu a iných poškodení pľúc je definovaná spätnou väzbou. Zariadenie obsahuje záložný zdroj energie a pevný profesionálny kovový rám. Cena zariadenia spolu s podpornými modulmi v súčasnom technickom prevedení nepresahuje 490 € , čo je 25 až 50 krát menej ako komerčne dostupné zariadenia, ktoré sú pre svoju cenu v spádovej oblasti takmer nedostupné. Okrem cenovej nedostupnosti trhových ventilácií nie je vo v mnohých oblastiach Kene dostupná vysokotlaková nemocničná prípojka kyslíku a aj z tohto dôvodu nie je terapia akútnych stavov konvenčnými zariadeniami možná. Pre priblíženie, za prostriedky v objem 100 000 € je možné vyrobiť niekoľko stoviek zariadení Q-vent, oproti trom až štyrom bežným, komerčne dostupným prístrojom. Nakoľko sa jedná o zariadenie podporné, ktoré nebráni človeku vo vlastných biologických procesoch, je vylúčené poškodenie zdravia pacienta zariadením.